峽州楚塞樓
作者：馮時行
朝代：宋

paragraphs: 東南上流蜀之門，領畧形勝斯樓存。
岷峩之西江發源，勢如建瓴注平原。
出門頓息波濤喧，五溪七澤相吐吞。
蜿蜒紆餘带城垣，山亦却立且踞蹲。
排青疊翠來庭軒，座隅彷彿聞清猿。
我來新律當正元，天地清夷日晏溫。
主人延客開清樽，酒酣疏襟忽孤鶱。
北望兩京手可捫，感時撫事銷客魂。
比聞狂酋如封豚，灰飛煙滅華夷分。
赤縣神州宜細論，翠華幾時驅育賁，歸挽天河洗乾坤。
願見從來中國尊，老夫日拭雙瞳昏。